Төсөл

**МОНГОЛ УЛСЫН ХУУЛЬ**

2024 оны …. сарын Улаанбаатар

….-ны өдөр хот

**ХУУЛЬЧИЙН ЭРХ ЗҮЙН БАЙДЛЫН ТУХАЙ ХУУЛЬД**

**НЭМЭЛТ ОРУУЛАХ ТУХАЙ**

**1 дүгээр зүйл.**Хуульчийн эрх зүйн байдлын тухай хуульд доор дурдсан агуулгатай 191 дүгээр зүйл нэмсүгэй:

**“191 дүгээр зүйл.Гадаад улсын эрх бүхий байгууллагаас олгосон хуульчийн мэргэжлийн үйл ажиллагаа эрхлэх зөвшөөрөлтэй этгээд**

191.1.Гадаад улсын эрх бүхий байгууллагаас хуульчийн мэргэжлийн үйл ажиллагаа эрхлэх зөвшөөрөл авсан Монгол Улсын иргэн, гадаадын иргэн, харьяалалгүй хүн нь Монгол Улсад хуульчийн мэргэжлийн үйл ажиллагааг энэ хуульд заасан журмаар эрхэлнэ.

191.2.Энэ хуулийн 191.1-д заасан этгээд нь дор дурдсан шаардлага хангасан бол зөвшөөрөл авсан тухайн улсынхаа хууль тогтоомж болон олон улсын эрх зүйд хамаарах асуудлаар энэ хуулийн 24.1.1-24.1.4-т заасан хуульчийн мэргэжлийн үйл ажиллагааг Хуульчдын холбоонд бүртгүүлсний үндсэн дээр эрхэлнэ:

191.2.1.хуульчийн мэргэжлийн үйл ажиллагааг 2 болон түүнээс дээш жил эрхэлсэн туршлагатай;

191.2.2.хуульчийн мэргэжлийн үйл ажиллагааг эрхлэх хугацаанд мэргэжлийн болон ёс зүйн зөрчил гаргаж байгаагүй;

191.2.3.Монгол Улсад хуульчийн мэргэжлийн үйл ажиллагаа эрхлэх хугацаанд хуульчийн мэргэжлийн хариуцлагын даатгалд даатгуулсан байх;

191.2.4.Гадаадын иргэн, харьяалалгүй хүн бол Гадаадын иргэний эрх зүйн байдлын тухай хуулийн дагуу Монгол Улсад оршин суух зөвшөөрөлтэй байх.

191.3.Энэ хуулийн 191.2-т заасны дагуу бүртгүүлсэн этгээд нь Монгол Улсад хуульчийн мэргэжлийн үйл ажиллагааг дараах хэлбэрээр явуулж болно:

191.3.1.ганцаарчлан хууль зүйн туслалцаа үзүүлэх;

191.3.2.гадаадын хөрөнгө оруулалттай хязгаарлагдмал хариуцлагатай нөхөрлөл байгуулах;

191.3.3.Монгол Улсын хуульчийн мэргэжлийн үйл ажиллагаа эрхлэх зөвшөөрөлтэй хуульч болон өмгөөллийн хуулийн этгээдтэй гэрээний үндсэн дээр хамтран ажиллах.

191.4.Энэ хуулийн 191.2 дахь хэсэгт заасан шаардлагыг хангасан этгээд нь Хуульчдын холбоонд бүртгүүлэх өргөдөлдөө дараах бичиг баримтыг монгол орчуулгын хамт хавсаргана:

191.4.1.гадаад улсад хуульчийн мэргэжлийн үйл ажиллагаа эрхлэх зөвшөөрөлтэй болохыг нотолсон гэрчилгээ, батламж зэрэг бусад нотлох баримтын хуулбар;

191.4.2.хуульчийн мэргэжлийн үйл ажиллагааг эрхлэх хугацаанд, мэргэжлийн болон ёс зүйн зөрчил гаргаж байгаагүйг нотлох баримт;

191.4.3.хуульчийн мэргэжлийн үйл ажиллагааг 2 болон түүнээс дээш жил эрхэлсэн туршлагатай болохыг нотолсон баримт;

191.4.4.Гадаадын иргэний эрх зүйн байдлын тухай хуулийн 27 дугаар зүйлийн 27.1, 30 дугаар зүйлийн 30.1 дэх хэсэгт заасан оршин суух зөвшөөрөл;

191.4.5.хуульчийн мэргэжлийн хариуцлагын даатгалд даатгуулсан тухай баримт;

191.4.6.гадаадын иргэн, харьяалалгүй хүний хувьд гадаад паспортын хуулбар;

191.4.7.хуульчдын холбоонд бүртгүүлэх тухай өргөдөл.

191.5.Хуульчдын холбоо нь энэ хуулийн 191.4-т заасны дагуу гаргасан өргөдлийг хүлээн авснаас хойш ажлын 15 өдрийн дотор хянан үзэж, бүртгэлд бүртгэх эсэх асуудлыг шийдвэрлэнэ.

191.6.Энэ хуульд заасны дагуу бүртгүүлж Монгол Улсад хуульчийн мэргэжлийн үйл ажиллагаа явуулах хуульч нь энэ хуулийн 25 дугаар зүйлд заасан Хуульчийн мэргэжлийн үйл ажиллагаанд баримтлах дүрмийг дагаж мөрдөнө.

191.7.Гадаад улсын эрх бүхий байгууллагаас хуульийн мэргэжлийн үйл ажиллагаа явуулах зөвшөөрөл авч, Монгол Улсад хуульчийн мэргэжлийн үйл ажиллагаа явуулахаар энэ хуульд заасны дагуу бүртгүүлсэн этгээдийн бүртгэлийг дараах тохиолдолд хүчингүй болгоно:

191.7.1.бүртгүүлэхдээ хуурамч бичиг баримт бүрдүүлсэн;

191.7.2.энэ хууль болон хуульчийн мэргэжлийн үйл ажиллагаанд баримтлах дүрмийг зөрчсөн;

191.7.3.хуульч өөрөө, эсхүл тухайн хуульчтай хамтран ажиллаж байгаа хязгаарлагдмал хариуцлагатай нөхөрлөл хүсэлт гаргасан.

**191**.8.Гадаадын хөрөнгө оруулалттай хуулийн этгээд байгуулах замаар Монгол Улсад хуульчийн мэргэжлийн үйл ажиллагаа эрхлэх бол Нөхөрлөлийн тухай хуулийн 29 дүгээр зүйлийн 3-т заасан хуулийн этгээдийн хэлбэрээр үйл ажиллагаагаа явуулна.

**191**.9.Энэ хуулийн **191**.8-д заасан хуулийн этгээд нь Хуульчдын холбоонд бүртгүүлсний үндсэн дээр Монгол Улсад хуульчийн мэргэжлийн үйл ажиллагаа явуулна.

**191**.10.Энэ хуулийн **191**.8-д заасан хуулийн этгээдэд энэ хуулийн 191.1-д заасан шаардлагыг хангаж бүртгүүлсэн 1-ээс доошгүй гишүүнтэй байна. Монгол Улсын хуульчийн мэргэжлийн үйл ажиллагаа эрхлэх зөвшөөрөлтэй хуульч гишүүнтэй бол Монгол Улсын хууль тогтоомж, эрх зүйн асуудлаар хуульчийн мэргэжлийн үйл ажиллагаа эрхэлж болно.

191.11.Гадаадын хөрөнгө оруулалттай хязгаарлагдмал хариуцлагатай нөхөрлөл нь хууль зүйн туслалцаа, үйлчилгээнээс бусад ашгийн төлөө үйл ажиллагаа явуулахыг хориглоно.”

**2 дугаар зүйл.**Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Хуульчийн эрх зүйн байдлын тухай

хуульд нэмэлт оруулах тухай хуулийн төслийн талаар

Хуульчийн эрх зүйн байдлын тухай хуулийн 36 дугаар зүйлийн 36.11 дэх хэсэг “36.11.Хуульчийн мэргэжлийн үйл ажиллагаа эрхлэх зөвшөөрлийг гадаад улсад авсан иргэн Монгол Улсад уг үйл ажиллагааг эрхлэхтэй холбоотой харилцааг хууль зүйн асуудал эрхэлсэн Засгийн газрын гишүүний баталсан журмаар зохицуулна.”, Нөхөрлөлийн тухай хуулийн 29 дүгээр зүйлийн 3 дахь хэсэгт “3.Хуульчийн мэргэжлийн үйл ажиллагаа хамтран эрхлэх нөхөрлөл энэ хуулийн 29 дүгээр зүйлийн 1 дэх хэсэгт заасан хязгаарлагдмал хариуцалгатай нөхөрлөлийн хэлбэртэй байна,”, 4 дэх хэсэгт “4.гадаадын хөрөнгө оруулалттай аж ахуйн нэгж байгуулах замаар Монгол Улсад хуульчийн мэргэжлийн үйл ажиллагаа эрхлэхтэй холбоотой харилцааг хууль зүйн асуудал эрхэлсэн Засгийн газрын гишүүний баталсан журмаар зохицуулна.” тус тус заасанг үндэслэн “Журам батлах тухай” Хууль зүйн сайдын 2013 оны 10 дугаар сарын 14-ны өдрийн тушаалаар “Гадаад улсад хуульчийн мэргэжлийн үйл ажиллагаа эрхлэх үөвшөөрөл авсан иргэн ганцаарчлан болон гадаадын хөрөнгө оруулалттай хязгаарлагдмал хариуцлагатай нөхөрлөл байгуулан Монгол Улсад хуульчийн мэргэжлийн үйл ажиллагаа эрхлэх журам”-ыг баталсан.

Хуульчийн эрх зүйн байдлын тухай хуульд 2019 оны 10 дугаар сарын 18-ны өдрийн хуулиар “Өмгөөллийн үйлчилгээ” буюу Тавдугаар бүлгийг хүчингүй болгосон бөгөөд дээр дурдсан 36 дугаар зүйл мөн хүчингүй болсон.

Хуульчийн эрх зүйн байдлын тухай хуулийн зарим бүлэг хүчингүй болсонтой холбогдуулан “Тушаалд өөрчлөлт оруулах тухай” Хууль зүй, дотоод хэргийн сайдын 2023 оны 09 дүгээр сарын 18-ны өдрийн А/321 дүгээр тушаалаар “Журам батлах тухай” Хууль зүйн сайдын 2013 оны 10 дугаар сарын 14-ны өдрийн тушаалд өөрчлөлт оруулж, үндэслэх хэсгийн “Хуульчийн эрх зүйн байдлын тухай хуулийн 36 дугаар зүйлийн 36.11,” гэснийг хассан байна.

Дээрх журмаар зохицуулсан гадаадын хуульчийн мэргэжлийн үйл ажиллагаа эрхлэх хэлбэр, төрөл, тавигдах шаардлага, бүртгэл зэрэг харилцааг зохицуулж байгаа бөгөөд журмын Гуравдугаар хэсэг буюу “гадаадын хуульчийн мэргэжлийн үйл ажиллагааны төрөл” нь Хуульчийн эрх зүйн байдлын тухай хуулийн 24 дүгээр зүйл буюу “хуульчийн мэргэжлийн үйл ажиллагааны төрөл” гэсэн зүйлтэй ихэнх зохицуулалт нь давхцаж байна. Түүнчлэн журмаар зохицуулсан харилцаа нь хуульд байх шаардлагатай юм.

Хуульчийн эрх зүйн байдлын тухай хуулийн 9 дүгээр зүйлийн 9.2-т “9.2.Гадаад улсын хууль зүйн сургуулийг төгссөн Монгол Улсын иргэн, гадаадын иргэн, харьяалалгүй хүн хуульчийн шалгалтад орох журмыг Хуульчдын холбоо батална” гэж заасантай холбогдуулан гадаад улсад хуульчийн мэргэжлийн үйл ажиллагаа эрхлэх зөвшөөрөл авсан Монгол Улсын иргэн, гадаадын иргэн, харьяалалгүй хүн Монгол Улсад хуульчийн мэргэжлийн үйл ажиллагаа эрхлэх зөвшөөрөл авах, гадаадын хуульчид тавигдах шаардлага, бүртгүүлэх зэрэг асуудлыг Хуульчдын холбоонд шилжүүлэхээр холбогдох хуулийн төслийг боловсрууллаа.

Тухайлбал, Хуульчийн эрх зүйн байдлын тухай хуулийн “Хуульчийн мэргэжлийн үйл ажиллагаа эрхлэх зөвшөөрөл” гэсэн Гуравдугаар бүлэгт шинээр “Гадаад улсад хуульчийн мэргэжлийн үйл ажиллагаа эрхлэх зөвшөөрөл авсан Монгол Улсын иргэн, гадаадын иргэн, харьяалалгүй хүн Монгол Улсад хуульчийн мэргэжлийн үйл ажиллагаа эрхлэх зөвшөөрөл” гэсэн 191 дүгээр зүйл нэмлээ.

Ингэснээр Гадаад улсад хуульчийн мэргэжлийн үйл ажиллагаа эрхлэх зөвшөөрөл авсан Монгол Улсын иргэн, гадаадын иргэн, харьяалалгүй хүн Монгол Улсад хуульчийн мэргэжлийн үйл ажиллагаа эрхлэх зөвшөөрөл, түүнийг олгох журмыг тодорхой болгон хуульд нийцүүлэн Хуульчдын холбоонд шилжүүлэх нь зүйтэй гэж үзлээ.

Уг хуулийн төсөлтэй уялдаатайгаар Нөхөрлөлийн тухай хуульд өөрчлөлт оруулж, Нөхөрлөлийн тухай хуулийн 29 дүгээр зүйлийн 4 дэх хэсгийг хүчингүй болгох хуулийн төслийг боловсруулсан болно.